‘PTT’วิ่งได้อีกไกลมือถือลุ้นข่าวดีวันนี้
หุ้นไทยทำนิวไฮของปีนี้ 945 ถึงเวลาหุ้นกลุ่ม ปตท. ทะยาน มือถือรอลุ้นข่าวดี 23 ก.ย.
20 ส.ค. 2554

หุ้นไทยทำนิวไฮของปีนี้ 945 ถึงเวลาหุ้นกลุ่ม ปตท. ทะยาน มือถือรอลุ้นข่าวดี 23 ก.ย. 
ตลาดหุ้นไทยแรงติดต่อเป็นวันที่ 2 ดัชนีปิดสูงสุดของปีนี้ที่ 945 จุด พุ่งขึ้น 7.79 จุด มูลค่าซื้อขายหนาตาขึ้น 42,363 ล้านบาท นำโดยหุ้นพลังงานกลุ่ม ปตท. (PTT) รวมถึงหุ้นกลุ่มธนาคารพาณิชย์ ทั้งนี้กลุ่ม ปตท. ซื้อขายทั้งสิ้น 9,021 ล้านบาท ทำดัชนีเพิ่มขึ้น 4 จุด 
ส่วนหุ้นมือถือ ที่นักลงทุนรอฟังคำสั่งศาลปกครองกลางในเช้าวันที่ 23 ก.ย. ว่าจะให้ประมูลใบอนุญาต3จี หรือไม่ ระหว่างวันมีแรงซื้อเข้ามา แต่ปลายตลาดมีแรงทิ้งหุ้นบริษัท ทรู คอร์ปอเรชั่น (TRUE) ปิดลดลง 0.04 บาท ที่ 4.94 บาท 
บริษัทหลักทรัพย์ (บล.) เอเซีย พลัส แนะนำให้ทยอยสะสมหุ้น PTT โดยให้ราคาที่เหมาะสมปี 2554 ที่ 377.36 บาท มองว่าการยุติเข้าประมูลซื้อกิจการคาร์ฟูร์จะไม่ส่งผลกระทบต่อแนวโน้มทิศทางผลการดำเนินงานของบริษัทในอนาคต เพราะกำไรจากคาร์ฟูร์ในไทยไม่มีนัยสำคัญหากเทียบกับกำไรโดยรวมของ PTT ที่สูงถึง 78 หมื่นล้านบาท 
บล.เคจีไอ (ประเทศไทย) คงแนะซื้อหุ้น ปตท. ให้ราคา 310 บาท ส่วน บล.เคที ซีมิโก้ ให้มูลค่าพื้นฐาน 340 บาท และราคาหุ้นปัจจุบันซื้อขายที่พี/อี 8.8 เท่า ถือว่าถูกเทียบกับหุ้นประเภทเดียวกันในภูมิภาค
ด้านตลาดหลักทรัพย์ขอให้ผู้ลงทุนใช้ความระมัดระวัง และติดตามผลการพิจารณาของศาลปกครองสูงสุดเกี่ยวกับการประมูลใบอนุญาต 3จี ในวันที่ 23 ก.ย.นี้บริษัท ทรูฯ เปิดเผยว่า บริษัทย่อยได้ลงทุนจัดตั้งบริษัทใหม่อยู่ที่เกาะบริติชเวอร์จิน เพื่อประกอบธุรกิจการลงทุน